N á v r h

na zrušenie niektorých úloh z uznesení vlády Slovenskej republiky 

Návrh na zrušenie úloh 

Úloha č. 3 v mesiaci november z Plánu legislatívnych úloh vlády Slovenskej republiky                   na rok 2005 (uznesenie vlády Slovenskej republiky č. 24 z 12. januára 2005)

Znenie úlohy: Návrh zákona o digitalizácii vysielania.

Odôvodnenie: 
Predpokladaným cieľom návrhu zákona je upraviť podmienky pozemného digitálneho vysielania. Na tejto úlohe v súčasnosti Ministerstvo kultúry Slovenskej republiky úzko spolupracuje s Ministerstvom dopravy, pôšt a telekomunikácií Slovenskej republiky a Telekomunikačným úradom Slovenskej republiky  prostredníctvom neformálnej pracovnej skupiny. 
Nevyhnutnou podmienkou pripravovanej právnej úpravy sú socioekonomické analýzy digitálneho vysielania vzhľadom na optimálny ekonomickoprávny model digitálneho vysielania v podmienkach Slovenskej republiky, ku ktorému v priebehu prípravy návrhu zákona pracovná skupina dospela. V súčasnosti nie je ukončená medzinárodná koordinácia frekvencií pridelených na pozemné digitálne vysielanie v Slovenskej republike a  zvolený model digitálneho vysielania nebol dosiaľ verifikovaný socioekonomickou analýzou dopadov digitálneho vysielania na spoločnosť. V tomto kontexte je účelné odsúhlasiť zvolený model digitálneho vysielania najprv v podobe legislatívneho zámeru, čo by umožnilo následné korekcie v už prebiehajúcom procese prípravy návrhu zákona; legislatívny zámer návrhu zákona o digitalizácii bude predložený ako iniciatívny materiál do konca roka 2005. Návrh zákona o digitálnom vysielaní by mal byť zaradený do plánu legislatívnych úloh vlády Slovenskej republiky na rok 2006 v mesiac marec; harmonogram plnenia úloh reflektuje pozíciu Slovenskej republiky v rámci pracovných skupín Rady EÚ a je v súlade so zámerom Európskej komisie ukončiť (úplne) analógové terestriálne televízne vysielanie v členských krajinách EÚ do konca roka 2012.  
Z uvedených dôvodov sa navrhuje úlohu  z r u š i ť. 
 
Úloha č. 5 na mesiac apríl v Pláne práce vlády SR na rok 2005 (uznesenie vlády Slovenskej republiky č. 1232 z 15. decembra 2004)

Znenie úlohy: Návrh na revitalizáciu filmového priemyslu v Slovenskej republike

Odôvodnenie: 
	Termín plnenia úlohy bol upravený listom predsedu vlády Slovenskej republiky                                  č. 5404/2005/KPV OSV  na október 2005. 
	Návrh revitalizácie filmového priemyslu je rámcovo spracovaný v Akčnom pláne realizácie úvodnej fázy implementácie kultúrnej politiky ako súčasti Stratégie štátnej kultúrnej politiky, schválenej uznesením vlády Slovenskej republiky č. 1067 z 10. novembra 2004. 
	Realizácia predmetnej úlohy nadväzuje na realizáciu obnovy audiovizuálneho kultúrneho dedičstva a vyžaduje si nielen legislatívne nástroje (napr. zákon o audiovízii), ale aj vytvorenie ekonomických nástrojov (tzn. zabezpečenie finančných zdrojov na rozvoj kinematografie). V súčasnosti Ministerstvo kultúry Slovenskej republiky v spolupráci s odbornou verejnosťou finalizuje návrh zákona o audiovízii, ktorého predloženie do vlády Slovenskej republiky sa predpokladá v novembri 2005. Zároveň sa pripravujú ďalšie nástroje – posilnenie vymožiteľnosti práv duševného vlastníctva a vytvorenie modelu kontinuálneho rozvoja kinematografie vrátane úschovy kinematografických diel. 
	Keďže uvedené nástroje štátnej politiky v oblasti audiovízie sú nevyhnutným predpokladom následnej revitalizácie filmového priemyslu, možno považovať plnenie predmetnej úlohy v tomto období za predčasné; bez ich realizácie nie je možné zabezpečiť reálnu revitalizáciu filmového priemyslu v audiovizuálnom prostredí Slovenskej republiky.
Z uvedených dôvodov sa navrhuje úlohu  z r u š i ť.

Úloha č. 4 na mesiac marec  v Pláne práce vlády Slovenskej republiky na rok 2005 (uznesenie vlády Slovenskej republiky č. 1232 z 15. decembra 2004) 

Znenie úlohy:  Návrh systému prezentácie kultúry v zahraničí

Odôvodnenie:
Termín plnenia úlohy bol upravený listom predsedu vlády Slovenskej republiky č.5404/2005/KPV OSV na október 2005. 
Z dôvodov hospodárneho vynakladania prostriedkov štátneho rozpočtu a efektívnejších spôsobov a metód  dosahovania cieľov, bez zakladania ďalších nárokov na rozpočtové zdroje bola pôvodná koncepcia zabezpečovania prezentácie kultúry v zahraničí prostredníctvom osobitnej organizácie zrušená a nahradená formou dohody o spolupráci  medzi rezortmi kultúry a zahraničných vecí.
	Z uvedených dôvodov sa navrhuje úlohu z r u š i ť.

Úloha č. B.1. z uznesenia vlády Slovenskej republiky č. 1067 z 10. novembra 2004 

Znenie úlohy:  Predložiť na rokovanie vlády  rozpracovaný Plán implementácie kultúrnej politiky    
                        v termíne do 31. mája 2005.

Odôvodnenie:
Termín plnenia tejto úlohy bol upravený listom predsedu vlády  Slovenskej republiky                        č. 3858/2005/KPV OSV na  október 2005.  
S ohľadom na skutočnosť, že termín plnenia viacerých úloh z Akčného plánu stratégie štátnej  kultúrnej politiky bol posunutý, je rozpracovanie Plánu implementácie kultúrnej politiky v tomto období predčasné.
Z uvedených dôvodov sa navrhuje úlohu   z r u š i ť.